次韻李通甫賦中秋
作者：高斯得
朝代：宋

paragraphs: 秋容滿苕谿，天籟生菌閣。
幽懷對蕭辰，意味更沖泊。
招朋傾一盛，相與慰牢落。
抵掌談世事，亦可資一噱。
須臾白玉盤，高掛青綃幙。
賞心與景會，喜極悲還作。
渺然望西南，慨想舊猿鶴。
豈無首丘情，歸去事耕鑿。
奈何朝廷上，聚鐵方鑄錯。
棄置勿復道，洗盞更深酌。
我老倦吟詩，無悰紀行樂。
故人詩筒來，晨簷有鳴鵲。